Liberal Alliances førstemand i København, Lars Dueholm, er efter internt uro nu eneste LA'er på Københavns Rådhus. I kølvandet på stridighederne med partifælle raser informationskrig på nettet

Der er i den grad gang i et rivegilde i Liberal Alliance i København.

Lars Dueholm og Lilian Parker Kaule er blevet så uvenner, at sidstnævnte har meldt sig ud af partiet og fortsætter som løsgænger i Borgerrepræsentationen.

I kølvandet på balladen er en regulær kamp om sandheden bag splittelsen gået i gang på nettet.

Således erkender Lars Dueholm i en kort udtalelse, at han har rettet i sit eget opslag på internet-leksikonet Wikipedia.

- Jeg har selv - ligesom en stribe andre - været inde og prøve at file formuleringerne til ud fra det, som er sket i forløbet, siger han til Ekstra Bladet.

Han ønsker dog ikke at svare på, hvor liberalt han lige selv synes det er at rette i kritiske informationer på Wikipedia.

Nepotisme-beskyldninger

Af baggrundsoplysninger på Wikipedia fremgår det, at en bruger med samme navn som Lars Dueholms kone i aftes omkring klokken 23 to gange fjernede oplysninger på web-leksikonet.

Oplysningerne som blev fjernet lød:

'Lars Berg Dueholm har i forbindelse med budgetforhandlingerne blandt andet stemt for at opføre en glasskulptur i baghaven af den boligforening, hvori han selv bor og hans kone er formand. Dette har afført kritik fra Lars Dueholms partikollega Lillian Parker Kaule (LA), som i kølvandet på kritikken blev udelukket fra gruppemøderne i Liberal Alliance og meldte sig ud af partiet.'

Tidligere på aftenen blev overskriften 'Nepotisme-sag' ligeledes slettet.

Siden i aftes klokken 21.24 er der blevet rettet i alt 31 gange på Lars Dueholms Wikipedia-side.

Om årsagen til uroen i LA-København står i skrivende stund:

'Lars Berg Dueholm har i forbindelse med budgetforhandlingerne blandt andet stemt for at opføre en skulptur i Ørestadsparken, hvor han selv bor. Dette afførte kritik fra Lars Dueholms partikollega Lilian Parker Kaule, som efter eget udsagn efterfølgende blev udelukket fra gruppemøderne i Liberal Alliance og 23. august 2015 efter langvarige samarbejdsvanskeligheder med Lars Berg Duelund meldte sig ud af partiet for at blive løsgænger i Borgerrepræsentationen.'

Hør Lilian Parker Kaule fortælle sin side af sagen. Se hele indslaget med hende her på eb.dk senere mandag

Politikere retter løs

Det er ikke første gang, at politikere bliver afsløret i at rette løs på netleksikonet.

- Det kommer lidt i perioder, typisk op til et folketingsvalg, har en administrator forklaret over for TV2.

Mest omtale fik Ellen Trane Nørby, da B.T. i 2013 påviste, at den nuværende undervisningsministers ansatte havde rette 31 gane på hendes Wiki-side.

Gammelt nag

Slagsmålet mellem Lars Dueholm og Lillian startede allerede i november 2013 midt under kommunalvalgkampen, da Lilian Parker Kaule, der på det tidspunkt stadig blot var kandidat, i et åbent brev til Ekstra Bladet kritiserede Lars Dueholms optræden på Ekstra Bladet TV's program Dovne Roberts Sofavalg.

Hun mente simpelthen, at Lars Dueholm optrådte 'skandaløst' over for programmets selverklærede dovne vært.

Siden kom de to på kollisionskurs i en række sager kulminerende med opførslen af en glasskulptur i Lars Dueholms nabolag.

Se også: Liberal Alliance: Derfor røg ung politiker i skammekrogen

Se også: Skrider fra LA i protest: Fik mundkurv på og røg i skammekrogen